Source: http://ispigl.eu/denik/?q=node/18662
Timestamp: 2020-02-20 15:29:32+00:00

Document:
Otec zavraždeného novinára: Kočner je iba figúrka... | iSPIGL
Keď spustíme nahrávanie, hlasom rodiny sa stáva Jozef Kuciak. Hoci dnešok je pre neho dôležitý, považuje ho za začiatok dlhotrvajúceho a vyčerpávajúceho procesu. Priznáva, že aj keď patrí medzi pokojné povahy, nedokáže odhadnúť vlastné reakcie. Jedno je však podľa neho isté: Kočner sa hral na väčšieho, ako v skutočnosti bol. Aj preto je pripravený ignorovať výpady muža obžalovaného z vraždy svojho syna a trpezlivo čakať na ďalšie postavy v pozadí.
Čo, naopak, ignorovať nebude, sú blížiace sa parlamentné voľby. Voliť bude hlavou a nie na základe sľubov, falošných hrozieb či sociálnych balíčkov, ktoré zadlžujú aj deti našich detí. „Politici si kupujú hlasy ulice za jej vlastné peniaze. Inak ju nepočúvajú. Ulica začína byť nebezpečná až vtedy, keď sa začne o veci zaujímať, správať sa občiansky zodpovedne a vyjde na námestia,“ hovorí otec zavraždeného novinára Jána Kuciaka.
V rozhovore s Jozefom Kuciakom sa dočítate:-prečo to majú Kočner a Bödör v hlavne popletené,-ako vyzeral pokus o ospravedlnenie v réžii Erika Tomáša po Ficovom milióne na stole,-čo stálo v liste od sprostredkovateľa vraždy Zoltána Andruskóa,-ktoré politické strany oslovili Kuciakovcov po vražde na spoluprácu, -ako zmenila vražda politické preferencie ľudí,
-prečo si nemyslí, že práca tímu Kuciak sa skončila a zoznam obžalovaných nie je konečný,-či by bol Janko, ktorý túžil po zmene k spravodlivejšej spoločnosti, s konaním Slovákov spokojný,-či sa zmenil jeho vzťah k Bohu a či mu pribudli alebo ubudli priatelia.
Po necelých dvoch rokoch od vraždy Jána a Martiny sa dnes koná predbežné prejednanie obžaloby. Cítite aspoň čiastočné zadosťučinenie alebo zostávate v hodnoteniach opatrný?
Očakávam, že proces sa bude ťahať dlho, pojednávaní bude veľa. Problémy predpokladám najmä v prípade objednávateľa. Budeme sa preto musieť obrniť trpezlivosťou a čakať.
A zadosťučinenie? To budem možno cítiť, až keď padne právoplatný verdikt. Myslím si, že Kočner (aktuálne jediný obžalovaný z objednávky vraždy Jána Kuciaka, pozn. red.) v tom nie je sám. Minimálne to musel s niekým konzultovať.
Plánujete sa zúčastňovať aj ďalších pojednávaní v prípade, že súd obžalobu prijme?
Radi by sme sa zúčastnili aj na prvom hlavnom pojednávaní. Je však nemysliteľné, aby sme prišli na všetky.
Neobávate sa vlastnej reakcie, keď uvidíte obžalovaných naživo?
Som síce pokojný človek, ale neviem, aké budú moje reakcie. Najmä ak budú obžalovaní vystupovať arogantne. Neznášam aroganciu. Dúfam však, že budem vedieť potlačiť emócie.
Na základe doterajších vystúpení nie je vylúčené, že minimálne objednávateľ bude vystupovať arogantne.
Kočner? Ukazuje sa, že na pomyselnej šachovnici nebol veľkou figúrou. Robil zo seba niekoho, kým nebol. Akurát využil všetky možnosti, aby našiel špinu na tých, ktorí zastávali podstatne dôležitejšie úlohy, a mohol na nich tlačiť.
Zbieral kompro na každého a myslel si, že to všetko ukočíruje. Mal na to svoje páky, ako Alenu Zsuzsovú, kamery u generálneho prokurátora, sledovacie komando... Vymklo sa mu to však z rúk.
S hľadaním špiny na novinárov pomáhal Marianovi Kočnerovi aj Peter Tóth. Bývalý novinár a exsiskár tvrdí, že informácie o bydlisku či vozidlách dodával Norbert Bödör, ktorý sledovanie aj spolufinancoval. Obaja sú na slobode. Tóth ako svedok spolupracujúci s políciou. Bödör, ktorý predbehol policajtov z NAKA a mužom zákona sa prihlásil sám, sa zas predvádza na Oktagone a trvalé bydlisko si píše v Kempinski Residence v Dubaji. Čo hovoríte na tieto persony?
Takých person je viac. Čo sa týka Bödöra, zdá sa, že práve cez neho išli lustrácie – či už Jankove, alebo ostatných novinárov.
A keď si zoberiem spomínané zápasenie v klietkach, pripomína mi to gladiátorské zápasy, akúsi pomýlenú hru na staroveký Rím. Dokazujú to aj Kočnerove oslovenia „Ave, ja!“ či „Ave, ty!“. Zdá sa, že obaja to majú v hlave hodne popletené: príliš veľké egá a príliš veľa peňazí.
Vyšetrovanie vs. zametanie stôp
Po vražde sa objavilo niekoľko možných motívov a verzií, čo sa týka páchateľov (Kočner, talianska mafia, albánska mafia, finančné skupiny, justičná mafia a pod.). Aký bol váš vtedajší predpoklad?
Naša prvá reakcia bola, že to musel byť Kočner. Neskôr naše presvedčenie trochu nabúrali správy o mafii, najmä po vyjdení Jankovho nedokončeného článku. V každom prípade som už na americkej ambasáde, keď Janko dostal prvé ocenenie, hovoril, že to boli naši ľudia. Nemyslel som si však, že naši ľudia boli aj vykonávateľmi. Myslel som si, že si na to objednali niekoho zo zahraničia.
Hneď na začiatku polícia vyrukovala s verziou o dvoch osobách dlhodobo podozrivých z páchania drogovej trestnej činnosti, u ktorých našli zbraň, náboje a pervitín. Nemali ste pocit, že sa až príliš rýchlo zverejňujú niektoré informácie?
Keď sa nad tým s odstupom času zamýšľam, vychádza mi z toho, že to bol pokus o odvedenie pozornosti. Hoci veľmi naivný, keďže inkriminovaný telefonát zachytili policajti až dva dni po vražde.
Ak by sa však veci udiali podľa pôvodného scenára, Janka by uniesli, zavraždili a jeho telo by sa nenašlo, stačilo, aby niekto v dome pohodil dva balíčky drog. Ako by sa dokázalo, že Janko nebral drogy?
Dostali ste uspokojivú odpoveď na to, čo robil na mieste činu bývalý šéf protikorupčnej jednotky NAKA Robert Krajmer, ktorého manželka Mária figurovala vo firme s podnikateľmi Zoroslavom Kollárom a Norbertom Bödörom?
Neuspokojila ma odpoveď, že to mal na miesto činu najbližšie. Navyše, najskôr tvrdil, že na dvore ani v dome nebol.
Usvedčili ho až zábery médií.
Ako sa k vám počas vyšetrovania správali radoví policajti a vyšetrovatelia z tímu Kuciak. Ospravedlnil sa vám niekto za zmätočný úvod?
Z polície sa nám neospravedlnil vôbec nikto. Boli sme viackrát vypočúvaní, stretli sme sa s viacerými vyšetrovateľmi vrátane tých z NAKA. Niektorí vystupovali aspoň v tom duchu, že im je ľúto, čo sa stalo, a dokonca priznali, že sa na začiatku vyšetrovania urobili chyby. Iní sa správali, akoby sa nič nestalo. Veľmi problematicky som vnímal aj rozdelenie tímu počas vyšetrovania.
Po skončení vyšetrovania sme sa však poďakovali šéfovi vyšetrovacieho tímu Kuciak Petrovi Juhásovi, ktorý sí získal našu dôveru.
Tím zriadil Lučanského predchodca Tibor Gašpar v marci 2018, pôvodne mal vyše 80 členov, neskôr ich počet zredukovali na 39. V októbri 2019 ho Lučanský rozpustil s tým, že podaním obžaloby sa práca tímu skončila. Aj vy ste presvedčený, že je koniec?
Tím, ktorý má výsledky a dokáže stíhať mafiu, sa nerozpúšťa. Skôr naopak, posilňuje sa. Treba sa však pozrieť na to, kto je Lučanský. Skôr ako sa stal zastupujúcim policajným prezidentom, viedol inšpekciu. To hovorí za všetko. Nech sa vyjadruje, ako chce, ale voči jeho osobe nemám dôveru.
Už ani neviem, či sa mám smiať alebo hnevať, keď Lučanský, ministerka vnútra Saková či politici Smeru hovoria, že pod ich vedením sa podarilo zadržať gaunerov a vyťahujú daňového podvodníka Ladislava Bašternáka (za neodvedenie dane a poistného dostal päť rokov a prepadnutie majetku, pozn. redakcie). Ako dlho však trvalo, kým sa začali veci hýbať a kedy sa tak stalo?! Až vtedy, keď už nemali iné východisko a chceli sa udržať v kreslách.
Vtedajší minister vnútra Robert Kaliňák (Smer-SD), ktorý dnes veselo podniká a sedí v predsedníctve Smeru, zľahčoval Kočnerove telefonické vyhrážky adresované vášmu synovi: „Mám z toho vyjadrenia pocit, že sa chce zaradiť ako ďalší novinár do vášho denníka. (...) Ak máte s tým problém, dajte oznámenie o porušení zákona. Budeme sa tým veľmi seriózne zaoberať.“ Ospravedlnil sa vám za to niekedy, hoci aj sprostredkovane?
Nie. Faktom je, že „podnikateľské“ aktivity Kaliňáka, resp. Kaliňáka s exministrom financií a dopravy Jánom Počiatkom boli známe už pred vraždou. Ak sa chce polícia očistiť, mala by konať. Nič viac k tomu neviem povedať.
Čakanie na pravdu
Vyšetrovací spis má viac ako 25-tisíc strán a desiatky príloh. Obžaloba má vyše 90 strán. Dostali ste odpovede na všetky otázky, ktoré vás v súvislosti s vraždou trápili?
Nedávno nás vypočula inšpekcia ministerstva vnútra vo veci Jankovej lustrácie. Upozornil som ich, že by sa mali zaoberať aj časovými súvislosťami – teda kedy dostal Janko od Kočnera výhražný telefonát. Bolo to zhruba dvadsať minút po jeho príchode do sídla Penty v bratislavskej Petržalke.
Kočner už vtedy Jankovi hovoril, že bude zbierať špinu, že sa „začne zaujímať o vašu matku, o vášho otca, o vašich súrodencov, o všetkých sa začnem zaujímať“. Už z toho je zrejmé, že mal prehľad o Jankovi a našej rodine. Už vtedy musel mať lustrácie k dispozícii. A kto bol za tým? Pochybujem, že to inšpekcia niekedy vyšetrí.
Znamená to, že nepovažujete zoznam ľudí obžalovaných v prípade vraždy za konečný a ďalší aktéri zostávajú nepomenovaní?
V prípade vraždy, presnejšie vykonávateľov, je konečný. Objednávateľ je tiež jasný. V pozadí sú však ľudia, s ktorými to Kočner rozoberal. Boli tam aj nejaké náznaky v komunikácii medzi Kočnerom a Tóthom v duchu, že stačí odj..ať jedného novinára a všetko sa vyrieši.
Kočner si písal aj s Jaroslavom Haščákom, hoci to sa malo týkať vyšetrovateľa Gorily Lukáša Kyselicu, čo sa časovo krylo so snahami o Kyselicovo odvolanie z prípadu. Takých vyjadrení však mohlo byť viac a nemuseli sa k nám dostať všetky. Mám však silný pocit, že Kočner to minimálne s niekým konzultoval.
Veríte, že sa to raz dozviete?
Šanca je minimálna. Môže sa však stať, že keď Kočnera odsúdia v kauze zmenky a bude vedieť, že sa z väzenia nevyvlečie, stiahne so sebou ďalších. Otázne je, či stiahne všetkých, alebo sa bude chcieť iba pomstiť a cielene vyberie, koho namočí, očierni. Navždy vo mne zostane pochybnosť, či stáli pred súdom všetci.
Súčasťou obžaloby sú aj psychologické profily obžalovaných. Prekvapili vás?
Ani nie, väčšinou sa to dalo predpokladať. Mňa skôr šokujú ľudia, ktorí sa živia ako profesionálni vrahovia. A potom je tu aj otázka podmienok, presnejšie aké podmienky vytvorí štát na to, aby (ne)mohli takí ľudia fungovať.
V 90. rokoch mafia rozpúšťala ľudí v kyseline, dnes dávajú nepohodlných zastreliť. Hrubokrkých mafiánov v teplákoch vystriedali páni v kravatách, tmavých slnečných okuliaroch a na Ferrari.
Zarazila vás úroveň komunikácie medzi Kočnerom a Alenou Zsuzsuovou, týkajúca sa Janka a vraždy?
Neprekvapilo ma to. Všetky Kočnerove vystúpenia na adresu novinárov boli vulgárne. Zrejme si myslel, že si môže dovoliť všetko a že je nepostihnuteľný. Nevyjadroval sa vulgárne iba o novinároch, ale aj politikoch...
Zoltán Andruskó, ktorý mal byť pri objednávke vraždy sprostredkovateľom, spolupracoval s políciou a prokurátor súhlasil s dohodou o vine a treste. Jeho prípad je vyčlenený na samostatné konanie, predbežné prejednanie obžaloby bude 30. decembra. Ako vnímate jeho osobu i možnú dohodu?
Jeho vinu to absolútne nezmierňuje. Dal sa na to, na čo sa dal a zobral za to peniaze. Hoci sám nezabil, sprostredkoval vrahov. Fakt, že začal spolupracovať, neznamená, že by sa v ňom pohlo svedomie. Je to skôr kakul, ako dosiahnuť miernejší trest. Napokon, on má tých káuz na rováši viac. Asi si to spolu s obhajcom zrátali a zistili, že spolupráca s políciou je pre neho najvýhodnejšia.
Je síce pravdou, že nám v minulosti poslal ospravedlňujúci list. Žiadnu veľkú ľútosť však neprejavil. Skôr to vyzeralo, akoby mu niekto poradil, ako list napísať.
Bol napísaný ručne alebo na počítači?
Bol napísaný ručne. Písal, že keby mohol vrátiť čas, zachoval by sa inak. Mal som však dojem, že mu to skôr niekto nadiktoval. Nebolo to z úprimného srdca.
Polícia v rámci vyšetrovania prelomila Kočnerovu komunikáciu cez šifrovaciu aplikáciu Threema. Výsledkom sú prepojenia muža z tzv. mafiánskych zoznamov aj na sudcov a prokurátorov. Šokoval vás rozsah toxických väzieb? Aká je vaša dôvera v slovenskú justíciu?
Chcel by som veriť justícii, ale nedôverujem. Mám pocit, že zatiaľ sa udiali iba kozmetické zmeny. Aj preto som rád, že sa o prípad zaujímajú aj medzinárodné organizácie ako napríklad OBSE.
Väčšinu našich politikov totiž pravda nezaujíma, zaujímajú ich iba volebné preferencie. Na jednej strane tvrdia, že si nedajú ulicou diktovať, čo majú robiť. Na druhej strane si kupujú hlasy ulice za jej vlastné peniaze. Ulica začína byť nebezpečná až vtedy, keď sa začne o veci zaujímať, správať sa občiansky zodpovedne a vyjde na námestia.
Ako voliť? Vlastnou hlavou
Vo februári 2020 uplynú dva roky od vraždy. Situácia v spoločnosti sa upokojila, vyhrotené vášne ochladli. Ako to cítite vy osobne?
Stále dúfam, že sa jedného dňa zobudím a zistím, že to bol iba veľmi zlý a veľmi dlhý sen.
Len niekoľko mesiacov po vražde ste počas diskusie na festivale Pohoda v roku 2018 povedali, že odpustíte, len musíte vedieť, komu. Dnes sú už mená hlavných aktérov známe. Dá sa však odpustiť?
Odpustiť sa dá, ale človek musí vedieť komu a prečo. Vždy sa hovorí o druhej šanci na život, keď je ľútosť úprimná. Zatiaľ sa však každý len vyviňuje. Komu mám teda odpustiť?
Ozvali sa vám, či už bezprostredne po vražde, alebo v nasledujúcich mesiacoch, politici, aby sa vám ospravedlnili a vyjadrili sústrasť?
Zo Smeru sa mi ozvali, telefonoval nám Erik Tomáš. To už bolo po afére s miliónom na stole. Pýtal sa nás, či nepotrebujeme nejakú finančnú pomoc a či mi môže premiér Fico vyjadriť úprimnú sústrasť. Moja odpoveď bola, že už mi vyjadril úprimnú sústrasť miliónom na stole. Rozhovor sa tým skončil a odvtedy sa mi nikto zo Smeru neozval.
A čo predstavitelia ďalších politických strán?
Skôr len tak sprostredkovane. Neplánovane sme sa stretli s vtedajším prezidentom Andrejom Kiskom na Pohode, s Alojzom Hlinom v Košiciach pri odhalení pomníka, no držal sa v úzadí, na druhom koncerte v Gregorovciach s Igorom Matovičom. Z bývalých politikov sme sa stretli s expremiérkou Ivetou Radičovou.
Oslovili vás nejaké politické strany na prípadnú spoluprácu?
Z existujúcich politických strán sa neozval nikto. Oslovovali nás strany, ktoré chceli ešte len vzniknúť. Každému som odkázal, že do politiky nepôjdeme, v žiadnom prípade. Pred dvomi rokmi sa kolegyňa Monika Vatrálová ešte ako študentka pýtala svojho vtedajšieho učiteľa Jána Kuciaka, či si myslí, že by investigatívna žurnalistika mohla zmeniť spoločnosť k lepšiemu. Odpovedal, že môže prispieť k zmene. Aký je váš názor?
Janko vždy zdôrazňoval, že ak chceme zmenu, každý musí začať sám od seba. Kým sa nezačneme zaujímať nielen o to, čo máme na tanieri, ale aj o to, čo trápi nášho suseda a ako mu môžeme pomôcť, nič sa nezmení. Musíme sa začať zaujímať nielen o seba, ale aj o to, čo sa deje okolo nás. A potom príde zmena.
Hovoríte, že sa treba zaujímať aj o veci verejné. Vo februári 2020 sa budú konať voľby. Pôjdete voliť?
My určite voliť pôjdeme. Chodíme na každé voľby. Keďže sú to voľby slobodné, tak by mal voliť každý.
Čo by ste ľuďom poradili – podľa čoho by sa mi rozhodovať?
V prvom rade podľa zdravého rozumu. Každý je svojprávny a dokáže uvažovať. Ak sa chce rozumne rozhodnúť, mal by nejaké informácie prijímať, nielen sa uzatvárať vo svojom kruhu. Ak aj verí konšpiráciám, nech si aspoň prečíta, vypočuje argumenty druhej strany a bez hnevu, so zdravým rozumom ich vyhodnotí.
Ľahko sa verí konšpiráciám, keďže konšpirátori nemusia nič zdôvodňovať, dokazovať. A práve to je rozdiel medzi konšpiráciami a faktami. Ak niečo chcete napísať, musíte to mať overené, podložené dôkazmi, podpísané autorom. Autori konšpirácií nemajú ani meno.
Janka ste vychovávali vo viere v Boha. Zmenila jeho smrť váš „vzťah“ s Bohom?
Nezmenila, verím. Nie som však bigotný veriaci, ktorý núti iných chodiť do kostola. Náboženstvo učí milovať svojho blížneho, na čo väčšina z nás v poslednej dobe zabúda. Stačí sa pozrieť na Kotlebu, ktorý šíri nenávisť, hoci používa slogan Za Boha a za národ. A poučiť sa z toho.
Tento rok oslavujú Česko i Slovensko okrúhle výročie Nežnej revolúcie. Aké boli vaše očakávania? Nemáte dnes pocit, že by Slovensko potrebovalo podobnú zmenu?
My sme sa v roku 1989 brali, svadbu sme mali v júli. V tých pohnutých časoch sa manželka dozvedela, že je tehotná – čakali sme Janka. Na Vianoce 1989 sa práve pohol, takže sme riešili najmä naše prvé dieťa. A s ním sa spájali aj naše najväčšie očakávania.
Takže nie je čas na celospoločenské revolúcie, ale revolúcie v nás samotných?
Za komunizmu sa kradlo preto, lebo ľudia si mysleli, že všetko je spoločné a každý si z toho môže zobrať, čo chce. A to sa prenieslo aj do demokracie: každý, myslím, že si môže robiť, čo chce, a všetko je dovolené.
V prostredí, v ktorom som vyrástol a žijem, málokto presne vie, čo demokracia vlastne znamená. Demokracia znamená vládu ľudu, ale ľud nevládne, stále vládnu vyvolení. Aspoň by to však mali byť tí, ktorých si vyberie ľud.
Janko počas života túžil po zmene k lepšej, spravodlivejšej spoločnosti. V jednom z blogov spomínal, že by preto rád robil ešte viac. Bol by dnes spokojný, keby nás, Slovákov, videl?
Bol by spokojný. On nikdy nikomu nič nevyčítal. Vždy tvrdil, že začať treba od seba a postupovať po malých krokoch.
Slovensko po vražde ukázalo dve tváre – solidaritu a spoluúčasť, ale aj závisť a krátkozrakosť, keď napríklad Zlatici
Kušnírovej vyčítali jej angažovanosť počas protestov. Aký je prístup ľudí dnes?
My sme sa s takým niečím nestretli, ale stretli sme sa s názormi, že už toho bolo dosť, že by sme sa mali niekam stiahnuť a tíško smútiť v súkromí.
Navyše, oproti Zlatici mám jednu výhodu – nechodím na Facebook ani iné sociálne siete. Nerád riešim veci s niekým, kto je de facto anonymný. Ak by som mal reagovať na všetko, čo sa na Facebooku objaví, tak by som sa zbláznil. Aj preto sa nestretávam s takými reakciami ako Zlatica.
Pribudli či ubudli vám priatelia?
Dobrí priatelia ostávajú na celý život. Tí, čo boli mojimi dobrými priateľmi aj predtým, tí mi zostali. A noví ľudia? To sú skôr známi ako priatelia. Určite ich mám však viacej.
Papierové zmeny
Vražda otriasla Slovenskom, v uliciach miest sa konali najväčšie protesty od Novembra ’89? Vládu Roberta Fica (Smer-SD) nahradil kabinet Petra Pellegriniho (Smer-SD), došlo k zmenám vo vedení polície. Odišli, ak vôbec skutočne odišli, všetci, ktorých považujete za spoluzodpovedných?
Neodišli, zostali a svoje hry si hrajú ďalej. Padol Fico, ktorého nahradil Pellegrini, ale na koaličné rady chodil a rozhodoval Fico. Pellegrini bol iba figúrkou.
Súčasný policajný prezident Milan Lučanský bol predtým šéfom policajnej inšpekčnej služby ministerstva vnútra. Trojnásobného ministra vnútra Roberta Kaliňáka nahradila jeho niekdajšia pravá ruka Denisa Saková. Tak aké zmeny?
Neboli to skutočné zmeny, len zmeny na papieri.
Čo by ste považovali za dostatočnú zmenu?
Problém je, že v politike sú ľudia, ktorí sú presvedčení, že za peniaze môžu všetko. Stačí sa pozrieť na súčasnú vládnu garnitúru. Na jednej strane obmedzujú oficiálne finančné výdavky na predvolebnú kampaň, na druhej strane si robia kampaň z peňazí daňových poplatníkov. Veď čo sú napokon sociálne balíčky a prečo ich nerobili hneď na začiatku vládnutia?
Keď v roku 2017 ľudia žiadali opravu mostov či dostavbu diaľnic, politici hovorili, že niet peňazí, že by Slovensko muselo povoliť daňovú brzdu. A zrazu, pár mesiacov pred voľbami, sa nájdu peniaze na všetko, hoci tým politici zadlžia nielen naše deti, ale aj našich vnukov.
A práve to je problém – sebaistota niektorých politikov, že si za peniaze môžu kúpiť všetko. Aj hlasy voličov.
V minulosti ste sa verejnosti ospravedlnili, že ste v predčasných parlamentných voľbách v roku 2012 volili Smer...
A ospravedlňujem sa znova. Práve vďaka suverénnemu víťazstvu, keď mohol vládnuť sám, dosadil Smer všade svojich ľudí. A ľudia ako Kočner, Ladislav Bašternák či Zoroslav Kollár sa cítili nedotknuteľní, vystupovali čoraz arogantnejšie.
Váš postoj sa zmenil. Zmenil sa aj postoj ľudí vo vašom okolí?
Mnohí zo skalných voličov Smeru, ktorých stretávam, zostávajú verní. Veria, že Smer nás chráni pred „zlými“ zamestnávateľmi, ktorí nám nechcú zvyšovať platy. Strana dlhodobo ťaží z toho, že samú seba pasovala do pozície jediného zástupcu sociálnych demokratov na Slovensku a ako jediná chráni záujmy občanov.
A keď treba, tak sa začne chodiť aj do kostola. Príkladom je Pellegrini, ktorý nedávno zverejnil fotografie zo stretnutia s pápežom Františkom. Čo viac ľudia potrebujú
Možno uverili zmene, ktorú ohlásil Smer na čele s predsedom Ficom, volebným lídrom Pellegrini a novým logom...
Veľmi ma pobavilo, keď súčasný premiér Pellegrini, ktorý sa rád ukazuje na traktore, pri vešaní záclon či na poli, zápalisto ukazoval, ako treba vytrhať burinu. Nerozumiem však, prečo ju tam spolu so Smerom, keď vládli sami, zasial. A prečo ju ďalšie štyri roky spolu s koaličnými partnermi z SNS a Mosta-Híd ďalej výdatne hnojil a zalieval.
Ako s odstupom času hodnotíte výstupy expremiéra Fica, ktorý sa po vražde postavil pred verejnosť s miliónom na stole a v rámci krízovej komunikácie vyťahoval konšpirácie o možnom útoku zo zahraničia?
Možno do politiky vstupoval s tým, že bude lepšie. Zdá sa však, že ho to zmenilo.
Myslíte zháňanie peňazí vlastnou hlavou na kampaň?
Fico je vlastne druhý Kočner, nezvládol to a dnes mám pocit, že padá. Odštartovalo to už vtedy, keď začal používať Orbánovu rétoriku o nepriateľovi Sorosovi.
Šírenie strachu a hľadanie „triedneho“ nepriateľa je osvedčenou marketingovou zbraňou Smeru. Ako je možné, že funguje i dnes, po toľkých, nielen smeráckych škandáloch?
Ľudia uverili, hoci ani presne nevedia, čo to znamená, že ich ohrozuje „liberálna mafia“ a nejaký pán Soros. Uverili rečiam o zlej Únii, ktorá nám diktuje. Zabúdajú pritom, že aj Fico chcel byť v prípade dvojrýchlostnej Európy v prvej lige.
S voličmi Smeru je to však podobné ako s Mečiarovými babkami demokratkami, ktoré nechceli nič vidieť ani počuť, aktuality.sk
Súd prijal obžalobu v prípade Kuciak. Proces sa začne v januári
Hlavné pojednávanie sa začne 13. januára budúceho roku.
- senát na čele s predsedníčkou Ruženou Sabovou prijal návrh obžaloby
- hlavné pojednávanie sa začne 13. januára 2020
- všetkým obvineným hrozí 25 rokov až doživotie
- obvinení odmietli dohodu o vine a treste
- prokurátor nechce so žiadnym z obvinených uzavrieť dohodu o vine a treste
- ani jeden zo štvorice obvinených sa nepozerá na rodičov zavraždeného Jána Kuciaka či Martiny Kušnírovej
- obhajca Mariana Kočnera spochybňuje zriadenie vyšetrovacieho tímu a navrhuje, aby súd obžalobu neprijal
Dnes Špecializovaný trestný súd v Pezinku prijal obžalobu v prípade úkladnej vraždy investigatívneho novinára Jána Kuciaka a jeho snúbenice Martiny Kušnírovej. Senát na čele s predsedníčkou Ruženou Sabolovou ďalej rozhodol, že hlavné pojednávanie sa začne 13. januára 2020.
Obvinení odmietli uzavrieť dohodu o vine a treste. Alena Zsuzsová i Marian Kočner tvrdia, že sú nevinní. Senát rozhodol, že všetci štyria obžalovaní sa musia osobne zúčastniť na prvom hlavnom pojednávaní súdu.
Okrem 13. januára je súdne pojednávanie v prípade Kuciak naplánované už aj 14. a 15. januára, ďalej 20., 21. a 22. januára a tiež 3., 4. a 6 februára.
Proces so skupinou okolo Mariana Kočnera sme sledovali ONLINE:
12:30 – Ďakujeme za pozornosť! Proces budeme sledovať aj v januári.
12:28 – Výsledok dnešného pojednávania na súde zhodnotil niekdajší kolega Jána Kuciaka v investigatívnom tíme Aktuality.sk Marek Vagovič.
12:26 – Verejné zasadnutie je prerušené.
12:23 – Senát nariadil, že až do odvolania musia všetci štyria obžalovaní prísť na prvé hlavné pojednávanie osobne. „Proti tomuto uzneseniu nie je sťažnosť prípustná," vyhlásila sudkyňa Sabová.
12:17 – Sudkyňa Sabová skonštatovala, že nedošlo k porušeniu práva na obhajobu, ako prezentovali Kočnerov a Zsuzsovej advokáti. Marian Kočner a jeho advokát Para si opakovane píšu odkazy na papier a podávajú si ho medzi sebou.
12:08 – Senát vyhlásil uznesenie. Rozhodol o prijatí obžaloby, znamená to, že spis sa už nemusí vrátiť späť na prípravné konanie. V procese sa bude pokračovať na hlavnom pojednávaní 13. januára 2020.
Ďalšie termíny sú tiež 14. a 15. januára, ďalej 20., 21., a 22. januára a tiež 3., 4. a 6. februára. Hlavné pojednávanie bude vždy v Pezinku, na Špecializovanom trestnom súde.
12:03 – Reportér Aktuality.sk Ján Petrovič tvrdí, že Kočnerovi môžu nariadiť vyšetrenie u psychológa.
12:02 – Senát sa radí, ako rozhodne, zatiaľ nie je jasné.
11:59 – Advokáti Aleny Zsuzsovej navrhujú vrátiť obžalobu do prípravného konania. Zástupkyňa Tomáša Szabóa požiadala o vytýčenie pojednávania, takže súhlasí s návrhom obžaloby. Marčekov obhajca ani Marček samotný nevyužili právo vyjadriť sa. Kočner s advokátom navrhujú vrátiť návrh obžaloby do prípravného konania.
11:58 - Rodičia Jána Kuciaka a Martiny Kušnírovej súhlasia s návrhom obžaloby.
11:57 - Právni zástupcovia poškodenej rodiny podnikateľa Petra Molnára súhlasia s návrhom obžaloby.
11:55 - Dozorový prokurátor navrhuje prijať obžalobu a vytýčiť termín hlavného pojednávania. Súhlasí aj advokát Daniel Lipšic, ktorý zastupuje rodinu Kuciakovcov a Roman Kvasnica, zástupca Z. Kušnírovej.
11:53 - Verejné prejednanie obžaloby pokračuje. K doterajšiemu dianiu sa budú môcť vyjadriť ešte všetky strany vrátane obvinených aj poškodených.
11:36 – „Zatiaľ paragrafy prevládajú nad pravdou,“ vyjadril sa otec Jána Kuciaka o doterajšom priebehu súdu v Pezinku.
Petr Bárdy: Pozrieť sa do tváre Kočnera
Súd v kauze vraždy Jána Kuciaka a Martiny Kušnírovej je plný očakávaní aj obáv.
Prvého novembra sme sedeli v kuchyni Kuciakovcov v dedine Štiavnik. Pár minút predtým sme zapálili sviečku pri hrobe ich syna Jána. Hovorili sme o banálnych veciach. O vymaľovaní izieb, o podlahách, kuchynskej linke. Jánov brat Jozef ukazoval, ako svojpomocne upravil časť rodičovského domu, a otec Jozef hovoril, ako sa lieči po operácii kolena.
Banálna debata.
Potom sme zrazu stíchli. Vzduchom sa niesla otázka, ako sme pripravení na súd v prípade vraždy Jána a jeho snúbenice Martiny Kušnírovej. Či sme pripravení pozrieť sa do tváre Miroslava Marčeka, obžalovaného z vraždy, jeho komplicov Aleny Zsuzsovej a Tomáša Szabóa alebo Mariána Kočnera, ktorý je obžalovaný z objednávky vraždy.
Odpovedali sme zhodne. Neboli sme na to pripravení a možno ešte stále nie sme.
Dnes sa začína súd, ktorý má raz rozhodnúť, či to bol gauner Kočner, kto si objednal Jánovu vraždu. A či cez Zsuzsovú spustil procesy, ktoré sa skončili fatálne. Marček sa priznal, že vraždil. Jedna vec je, čo si o tom celom myslíme my, druhá vec sú dôkazy a tretia vec je dokázanie skutku pred súdom a vynesenie rozsudku.
Spomínam si, ako sa ma 26. februára 2018 v deň, keď sme sa dozvedeli o vražde, opýtali, či verím v jej vyšetrenie. Bez zaváhania som povedal, že verím polícii. Neostávalo mi nič iné. Nie je tu totiž veľmi na výber, kto by mal vyšetrovať trestnú činnosť. Navyše, napriek žalostnému stavu slovenskej polície za pôsobenia Tibora Gašpara, Petra Hraška, Róberta Krajmera a Roberta Kaliňáka som vedel, že v jej radoch sú skvelí vyšetrovatelia. Veril som, hoci ma odrádzala prehnitosť v bezpečnostných zložkách, na prokuratúre, na súdoch a oligarchizácia vrcholnej politiky.
Nepochyboval som.
Prešiel niečo vyše rok a Kočnerova Threema ukázala, že systém je viac chorý, ako sme si mohli myslieť. Kočnerova sieť spolupracovníkov na súdoch, ministerstvách, v politike, syn oligarchu, ktorý mal pre neho vybavovať veci na polícii. To všetko v kombinácii s tým, že viacerí politici vládnej koalície odmietali svoj podiel zodpovednosti za to, v akom stave je Slovensko, prehĺbilo frustráciu ľudí a otvorilo dvere antisystémovým a extrémistickým stranám.
Slovensko je choré. Systém, ktorý má chrániť zákon rešpektujúcich občanov, chránil kočnerov a ich komplicov. Tam sme dopracovali vývoj 30 rokov od Nežnej revolúcie.
Dnes sa začína súdny proces s ľuďmi, ktorí mali podľa vyšetrovateľov a prokuratúry objednať, naplánovať a vykonať ohavnú vraždu nášho Jana a Martinky, ktorú miloval. Je dôležité povedať, že napriek hrozným zisteniam stavu slovenskej justície, veríme senátu sudkyne Ruženy Sabovej aj prokurátorom. Veríme im, že budú nestranní, nezaujatí, transparentní a spravodliví.
Čaká nás veľa ťažkých chvíľ, ktoré preveria aj nás. Za redakciu Aktuality.sk vám sľubujem, že napriek hroznému smútku a hnevu budeme pracovať tak, aby sme ostali vecní a faktickí. Po celý čas od vraždy sme sa vyhýbali pódiám na demonštráciách, vyjadrovali sme podporu polícii, prokuratúre. Tak by to malo byť až do vynesenia rozsudku.
Ale to, že dôverujeme, neznamená, že sme naivní. Kriticky sledujeme všetko, čo sa deje okolo vyšetrovania vraždy nášho kolegu a jeho snúbenice. A budeme ešte dôslednejší. Z úcty k zavraždeným, k ich rodinám aj k systému demokracie, ktorý chceme chrániť.
Pozrieť sa do tváre Kočnera bude ťažké a za seba hovorím, že neviem, či na to nájdem silu. Alebo chuť. Ale vám, našim skvelým čitateľom, ktorí rozumiete, prečo našu prácu robíme, sa chcem vždy vedieť pozrieť do tváre. Bez hanby, pocitu strachu, viny.
Ďakujeme, že ste s nami, aktuality.sk
Sudcom v Pezinku dôverujem, tvrdí Kuciakov šéfredaktor
Na jednej strane hovorí o zázraku, na druhej, že nie je veľký optimista, čo sa týka výsledku. Šéfredaktor portálu Aktuality.sk Peter Bárdy o začiatku súdneho procesu v prípade vraždy Jána a Martiny. Neskôr by mal vystúpiť aj v pozícii svedka.
Od začiatku veril, že „deň zúčtovania“ príde, nechce však predpovedať, ako sa súd s obžalovanými skončí. Vnútorne však počíta s tým, že pre M. Kočnera bude akýkoľvek verdikt doživotím vzhľadom na jeho vek.
Na Špecializovanom trestnom súde v Pezinku sa dnes začína súdny proces v prípade úkladnej vraždy Jána Kuciaka a Martiny Kušnírovej. Pôjde však len o predbežné prejednanie, termín hlavného pojednávania zatiaľ známy nie je.
Dodnes nevie akceptovať bizarný obraz milióna na stole predsedu vlády či obraz, ktorý vzišiel zo šifrovanej komunikácie obžalovaného Mariana Kočnera. Napriek zašpinenej časti justície tvrdí, že sudcom v Pezinku verí. A rovnako tým, ktorí dotiahli vyšetrovanie vraždy až do tohto momentu.
Čím si Slovensko od vraždy prešlo? A bude verdikt súdu bodkou za jednou nepeknou kapitolou alebo otvorí ďalšie?
Odpovie Peter Bárdy, šéfredaktor portálu Aktuality.sk.
Niektoré vety sa britskej kráľovnej museli zdať povedomé. Alžbeta II. dnes po dvoch mesiacoch znova pred oboma komorami parlamentu čítala vládou spísané body, ktoré chce kabinet Borisa Johnsona presadiť. Brexit ako prioritu ohlásila kráľovná hneď na úvod vládneho programu, ktorým sa začína nová parlamentná schôdza. Zmenil sa iba termín. Kým v októbri ešte Johnson dúfal, že Británia z únie dokáže vystúpiť do Dušičiek, teraz, po minulotýždňovom volebnom triumfe, si je istý, že to spraví presne mesiac po Silvestri.
„Prioritou mojej vlády je zaistiť odchod Spojeného kráľovstva z Európskej únie 31. januára. Moji ministri predložia právne predpisy, aby zaistili odchod Spojeného kráľovstva k tomuto dátumu a čo najlepšie využili príležitosti, ktoré to prináša všetkým ľuďom v Spojenom kráľovstve,“ prečítala Alžbeta II. z prejavu, ktorý jej pripravila Johnsonova vláda.
Bez koruny i koča
Pre 93-ročnú panovníčku to bol už 65. prejav, v ktorom pred poslancami a lordmi zverejňuje legislatívny program vlády. A iba po tretí raz za dlhé desaťročia sa rozhodla pridať mu menej lesku. Do Westminstru ju nedoviezol konský záprah v parádnom koči, ale auto bez inokedy zvyčajného sprievodu čestnej stráže. Na hlave mala namiesto koruny klobúk a oblečená bola v bežnom kostýme a nie v slávnostnom kráľovskom rúchu. „Obmedzené ceremoniálne prvky“ webová stránka parlamentu vysvetlila „jedinečnými okolnosťami všeobecných volieb a blízkosťou Vianoc“. Predvlani, keď kráľovná prišla do parlamentu v civilnom oblečení vo farebnej kombinácii Európskej únie predniesť program vlády Theresy Mayovej, vyvolalo to búrlivé špekulácie, či to nie je jej tichý protest proti brexitu.
Johnsonova vláda ústami kráľovnej potvrdila, že po ročnom prechodnom období si neželá tvrdý brexit. „Moji ministri sa budú usilovať o budúce vzťahy s Európskou úniou založené na dohode o voľnom obchode, ktorá bude na prospech celého Spojeného kráľovstva. Takisto začne rokovania o obchode s ďalšími poprednými globálnymi ekonomikami,“ dodala.
Zrušená záchranná sieť
Premiér, ktorý chce už zajtra predložiť parlamentu na schválenie vykonávací zákon k brexitu, označil kráľovnin prejav za „najradikálnejší za celú generáciu“. Zákon má zakázať akékoľvek predĺženie prechodného obdobia. Johson sa pre tento ťah rozhodol napriek tomu, že predsedníčka Európskej komisie Ursula von der Leyenová v stredu upozornila, že harmonogram nadchádzajúcich vyjednávaní o budúcom vzťahu Európskej únie s Britániou je „extrémne náročný“, pretože necháva na uzavretie obchodnej dohody iba 11 mesiacov. Von der Leyenová pritom varovala, že pri neúspechu vyjednávania by na konci roku 2020 opäť čakal „okraj útesu“.
Brusel i Londýn majú možnosť jednorazovo predĺžiť prechodné obdobie o jeden až dva roky, Johnson však túto možnosť jednoznačne vylúčil, čím zrušil záchrannú sieť, ktorá mala zabrániť tvrdému brexitu. V sprievodnom vyhlásení k predstaveniu vládneho programu premiér zdôraznil, že nepripustí ďalšie „váhanie a odklad“.
Kráľovná predstavila celý výpočet programových cieľov vlády. Johnsonov kabinet sa zaviazal prijať nový zákon o financovaní zdravotníckeho systému NHS a mieni sa tiež usilovať o zhodu naprieč stranami na reforme systému sociálnej starostlivosti. Vláda ráta aj s prijatím zákona, ktorý zaručí navýšenie prostriedkov plynúcich do NHS o dodatočných bezmála 34 miliárd libier (asi 40 miliárd eur) ročne v rokoch 2023 a 2024.
Johnsonovv kabinet sľúbil tiež moderný, spravodlivý imigračný systém, ktorý bude prostredníctvom bodového hodnotenia uprednostňovať kvalifikovaných pracovníkov z celého sveta. Zvýšené má byť životné minimum, ohlásila vláda.
Nová konzervatívna vláda chce podporiť dostupnosť vlastného bývania, prijať zákony na zlepšenie bezpečnosti internetu.
Nové sadzobníky trestov majú zaistiť prísnejší postih najzávažnejších násilných činov vrátane teroristických, pre ktoré ráta s minimálnou sadzbou 14-ročného väzenia. Johnson posilnením dôrazu na sociálne témy podľa pozorovateľov ukázal, že chce uspokojiť požiadavky voličov v severnom a centrálnom Anglicku, ktorí predtým tradične volili labouristov, ale minulý štvrtok vo voľbách uprednostnili konzervatívcov.
Vláda sa tiež zaviazala preskúmať bezpečnostnú, obrannú a zahraničnú politiku. Podľa Johnsona pôjde o „najradikálnejšie prehodnotenie nášho miesta vo svete od konca studenej vojny“./agentury/
Slovenské úrady hrozia českým investigatívnym novinárom desaťmiliónovou pokutou
Úrad na ochranu osobných údajov vyzval novinárov z českého portál investigace.cz, aby zverejnili zdroj, ktorý im poskytol videonahrávku z kancelárie bývalého generálneho prokurátora Dobroslava Trnku. Ak tak neurobia, úrad im pohrozil pokutou až do výšky 10 miliónov eur.
České centrum pre investigatívnu žurnalistiku, ktoré zverejňuje svoje zistenia na portáli Investigace.cz, sa dostalo do pozornosti Úradu na ochranu osobných údajov. Ten sa snaží zistiť, od koho investigatívni novinári získali videozáznam, na ktorom Marian Kočner spolu s bývalým generálnym prokurátorom Dobroslavom Trnkom inštalujú skrytú kameru v jeho kancelárii.
„Chcú zistiť, kto je náš zdroj – týka sa to videa, kde Marian Kočner inštaluje kameru v kancelárii vtedajšieho generálneho prokurátora Dobroslava Trnku.Chcú tiež vedieť, či máme aj ďalšie záznamy z tejto kamery a že kde sú,“ píšu českí investigatívci.
Ak zdroj videonahrávky slovenskému úradu neprezradia, investigatívnemu centru hrozí pokuta až do výšky 10 miliónov eur. „Naše zdroje z princípu chránime. Tak ako všetci dobrí novinári a navyše podľa európskej legislatívy máme nielen právo, ale priam povinnosť ich chrániť... ...Aj keby sme mali ísť kvôli tomu do väzenia. A práve v deň, keď sa začal súd s obžalovanými z vraždy Martiny a Jána,“ konštatujú.
Polícia v prípade zabitej Violy vypočuli približne 60 osôb
Polícia upozorňuje, že to, že nezverejňuje všetky informácie o prípade zabitej Violy, je štandardný proces.
V rámci vyšetrovania prípadu zabitej mladej ženy na Prístavnej ulici v Bratislave vypočuli doteraz približne 60 osôb.
Vykonalo sa tiež viacero prehliadok bytových a nebytových priestorov a zaisťovacích úkonov. Informuje o tom polícia na sociálnej sieti s tým, že sa na prípade intenzívne pracuje.
"Radi by sme upokojili verejnosť a ohradili sa proti niektorým medializovaným správam, podľa ktorých polícia tápe v prípade vyšetrovania smrti pani Violy. Odbor kriminálnej polície Krajského riaditeľstva Policajného zboru v Bratislave na prípade intenzívne pracuje v spolupráci s ďalšími policajnými útvarmi," uviedli policajti.
Polícia 11. novembra prijala oznámenie o náleze podchladenej ženy na Prístavnej ulici v Bratislave.
Po príchode na miesto policajti zistili, že na uvedenom mieste sa nachádza žena s početnými zraneniami po celom tele. Oživiť sa ju nepodarilo, aktuality.sk
Život príslušníka ruskej Federálnej bezpečnostnej služby (FSB) si vyžiadala streľba, ku ktorej došlo vo štvrtok pred sídlom tejto organizácie v centre Moskvy. O život prišiel aj útočník. Ďalších päť osôb utrpelo zranenia. Informovala o tom agentúra TASS s odvolaním sa na vyhlásenie FSB a ministerstvo zdravotníctva.
Federálna bezpečnostná služba potvrdila, že muž ozbrojený kalašnikovom spustil paľbu na Lubianskom námestí pred jej sídlom. Bezpečnostné sily ho následne „neutralizovali“. „Páchateľ konal sám,“ uviedla FSB, ktorá zároveň poprela správy, že strelci boli traja a podarilo sa im preniknúť do jej sídla, tzv. Lubianky. Ruské tajné služby udalosť v centre Moskvy vyhodnotili ako teroristický čin, informovala na sociálnych sieťach spravodajská stanica RT.
Podľa agentúry DPA mal páchateľ útočnú pušku typu kalašnikov
K incidentu došlo na Lubianskom námestí, nachádzajúcom sa približne desať minút chôdze od Kremľa. Ako informovala na svojej internetovej stránke televízia RT, táto časť mesta je obľúbená medzi Moskovčanmi i turistami pre svoje reštaurácie, luxusné obchody a rôzne atrakcie v časoch sviatkov. Moskovská polícia dočasne na mieste incidentu zastavila dopravu a presmerovala linkové autobusy.
Civilisti zrejme nepovažovali incident za príliš vážny, pretože niektoré videá zverejnené na sociálnych sieťach ukazujú, že náhodne prechádzali okolo krčiacich sa policajtov vyzbrojených útočnými puškami, alebo nazerali z okien kaviarní, poznamenala RT.
Predtým informovala, že pri streľbe zahynuli traja ľudia. Zverejnila aj video nasnímané z neďalekej budovy, ktoré ukazuje osobu odetú v čiernom, ako beží po vyprázdnenej ulici. Nebolo jasné, či je to bezpečnostný dôstojník alebo útočník./agentury/
Okrem iného budú môcť občania v aplikácii nahlasovať prípady trestnej činnosti a rozšírená bude o zasielanie upozornení v mimoriadnych prípadoch alebo o vyhľadávanie policajných útvarov. Policajný zbor spustí na začiatku roka 2020 mobilnú aplikáciu, ktorou si budú môcť občania privolať hliadku, ak by telefonát na číslo 158 predstavoval riziko pre ich bezpečnosť. Informovala o tom hovorkyňa Prezídia Policajného zboru Denisa Bárdyová. Aplikácia bude dostupná bezplatne pre mobilné telefóny s operačným systémom Android a iOS.
„Využitie aplikácie si viem predstaviť pri opakovaných incidentoch v centre Bratislavy, ale aj v prípadoch, keď je obeťou domáceho násilia žena a pred agresívnym mužom sa schová v inej miestnosti,“ povedal prezident Policajného zboru Milan Lučanský. Aplikácia taktiež otvorí možnosti svedkom trestnej činnosti. Občania budú môcť aktívne nahlasovať jednotlivé prípady.
Na projekte mobilnej aplikácie pracuje policajný zbor od polovice roka 2019, pričom jej spustenie plánuje v prvých týždňoch roka 2020. Pilotná fáza aplikácie bude dostupná pre územie hlavného mesta. Počas jej pilotnej prevádzky aplikácia prejde rôznymi formami testov. Aplikácia bude v ďalších fázach aktualizácií rozširovaná o funkcie ako napríklad zasielanie notifikácií v prípade terorizmu, streľby, prírodnej katastrofy, vyhľadávanie policajných útvarov alebo prehľad nezvestných a hľadaných osôb./agentury/
Necelý mesiac po nepredĺžení prevádzkovej licencie v Londýne zakázal činnosť americkému prevádzkovateľovi alternatívnej taxislužby Uber súd v Nemecku. Podľa štvrtkového verdiktu súdu firma, ktorá v krajine poskytuje služby prostredníctvom spolupráce s požičovňami áut, nemá na takéto aktivity licenciu, uviedla agentúra Reuters.
Pre Uber je to v krátkom čase ďalšia nepríjemná správa. Koncom novembra nepredĺžilo prevádzkovú licenciu americkej firme britské hlavné mesto. Londýnsky regulačný úrad vtedy ako dôvod uviedol obavy o bezpečnosť cestujúcich.
V Nemecku Uber pôsobí v siedmich mestách, vrátane Berlína, Mníchova a Frankfurtu nad Mohanom. Firma však v tejto krajine pôsobí iba formou spolupráce s požičovňami áut a ich profesionálnymi vodičmi.
Verdikt vstupuje do platnosti okamžite, spoločnosť Uber sa však proti nemu môže odvolať.
Ako uviedla, preskúma rozhodnutie súdu a následne zvolí ďalšie kroky s cieľom pokračovať v Nemecku vo svojej činnosti. Podľa zdroja blízkeho spoločnosti je Uber pripravený zmeniť spôsob svojho podnikania v krajine, aktuality.sk
Kmotrík určil hranicu, pod ktorú Šporara nepustí. Je to balík
Vedenie úradujúceho slovenského futbalového majstra ŠK Slovan Bratislava potvrdilo, že o útočníka Andraža Šporara je zo strany európskych klubov veľký záujem. Klub je ochotný slovinského kanoniera predať, ale len v prípade adekvátnej ponuky. Vedenie „belasých“ okamžite po záverečnom jesennom zápase obdržalo viacero ponúk na Šporara. V médiách už odzneli informácie o záujme škótskeho Celticu Glasgow.
„Je pravda, že Celtic nám adresoval konkrétnu ponuku a prejavil enormný záujem o Andraža Šporara. Nerokujeme však len so Celticom. S ponukami sa nám ozvali aj ďalšie silné kluby z krajín ako Francúzsko, Španielsko, Taliansko, Portugalsko či Belgicko. Záujem je veľký a očakávame, že v priebehu prestupového obdobia bude ešte výraznejší,“ povedal pre web Slovana generálny riaditeľ klubu Ivan Kmotrík ml.
Médiami zarezonovala aj prestupová suma, ktorá má predstavovať 5,5 milióna eur. Podľa Kmotríka ml. nie je táto suma pre Slovan akceptovateľná. „Myslím si, že jeho cena je oveľa vyššia. Neviem si predstaviť, že by som Andraža predal za sumu nižšiu než 7–8 miliónov eur,“ zdôraznil.
Šporar obsadil s piatimi gólmi druhé miesto v poradí strelcov skupinovej fázy Európskej ligy. Viac gólov (6) ako Slovinec dosiahol jedine Kolumbijčan Alfredo Morelos v drese glasgowských Rangers. Slovan evidoval vysoké ponuky na prestup Šporara už v letnom prestupovom období, teraz je záujem ešte vyšší.
„Pokiaľ by sme v lete akceptovali jednu z ponúk, určite by to bol najväčší prestup zo Slovenska v histórii. Teraz nám zahraničné kluby adresujú ešte lukratívnejšie ponuky. K realizácii prestupu prestúpime len v prípade takej ponuky, ktorá bude zodpovedať aktuálnej hodnote Andraža Šporara, pričom jeho hodnota sa počas uplynulých mesiacov ešte zvýšila. V tejto sezóne dal vo všetkých súťažiach 20 gólov a pripísal si 6 asistencií. Pre mužstvo je platný nielen gólmi, ale aj tým, že dokáže vpredu podržať loptu a vyhráva osobné súboje. Výkonmi v skupine Európskej ligy a piatimi presnými zásahmi dokázal, že je to hráč, ktorý spĺňa európske parametre. Ak v zime budeme súhlasiť s transferom, určite to bude najväčší prestup zo Slovenska.“
Podľa Kmotríka ml. klub registruje ponuky aj na ďalších hráčov Slovana: „Najbližšie obdobie bude veľmi náročné, no osobne sa naň teším. Kluby nám adresujú ponuky na našich kľúčových hráčov a zároveň si pripravujeme alternatívy v prípade, že niekto z hráčov skutočne odíde. V tejto chvíli ešte nemôžeme nič potvrdiť, pretože neprijmeme akúkoľvek ponuku. Musí to byť ponuka, vďaka ktorej sa klub môže posunúť na vyššiu úroveň a musí zodpovedať cene hráča.“/agentury/
Športovcom roka 2019 sa stala Petra Vlhová, najlepším kolektívom je vodácka hliadka
Lyžiarka Petra Vlhová a vodnoslalomárska hliadka troch kanoistov získali ocenenia najlepší jednotlivec a najlepší kolektív v ankete slovenský Športovec roka 2019.
Výsledky tradičnej ankety Klubu športových redaktorov Slovenského syndikátu novinárov (KŠR SSN) vyhlásili vo štvrtok počas slávnosti v činohernej sále novej budovy Slovenského národného divadla v Bratislave.
V ankete, ktorá v bývalom Československu písala svoju tradíciu už od roku 1959 a v rámci samostatnej Slovenskej republiky od roku 1993, premiérovo triumfovala majsterka sveta v obrovskom slalome. Za zjazdárskou hviezdou globálneho rozmeru skončili víťazi z predchádzajúcich dvoch rokov a trojnásobní najúspešnejší v ankete – biatlonistka Anastasia Kuzminová a cyklista Peter Sagan.
V kategórii kolektívov najviac hlasov dostala hliadka vodných slalomárov 3xC1 mužov (Michal Martikán, Alexander Slafkovský a Matej Beňuš), ktorá si deviatykrát za sebou vybojovala na majstrovstvách sveta v Seu d'Urgell titul. Druhé miesto obsadila hokejbalová reprezentácia Slovenska, tretí skončil štvorkajak rýchlostných kanoistov na olympijskej trati 500 m.
V tohtoročnej ankete hlasovalo 91 členov KŠR SSN, čo je druhý najnižší počet odovzdaných lístkov v histórii. Hlasy dostalo 38 jednotlivcov a 12 športových kolektívov. Za Športovú legendu na slávnosti vyhlásili niekdajšieho úspešného atléta, bežca na 800 a 1500 m Jozefa Plachého.
Vlhová sa stala po Martine Moravcovej, Elene Kaliskej, Anastasii Kuzminovej a Zuzane Rehák-Štefečekovej piatou ženou, ktorá triumfovala v tradičnej novinárskej ankete v ére samostatnosti. Pred dvoma rokmi bola členkou najúspešnejšieho slovenského kolektívu roka. Rekordérkou v 27-ročnej histórii slovenskej ankety zostáva naďalej plavkyňa Martina Moravcová (šesť prvenstiev).
O dve víťazstvá menej má vodný slalomár Michal Martikán. Z minulých víťazov dostala tento rok hlasy okrem Kuzminovej a Sagana aj Rehák-Štefečeková. Meno Petry Vlhovej nechýbalo na ani jednom hlasovacom lístku, pričom 71-krát bola prvá, šestnásťkrát druhá, dvakrát tretia, raz štvrtá i piata. Mená Kuzminovej a Sagana chýbali len na jednom lístku.
Najväčší boj v desiatke bol o 7. miesto, do posledného momentu hlasovania sa oň uchádzali biatlonistka Paulína Fialková, strelkyňa Danka Barteková a vodný slalomár Matej Beňuš. Napokon Fialková predstihla o jeden bod Bartekovú a o päť Beňuša. Až záverečný deň hlasovania rozhodol o zložení kompletnej desiatky, deväť mien bolo istých takmer už od začiatku, ale na 10. priečke priebežného poradia sa striedali Henrieta Farkašová s Milanom Škriniarom.
Napokon z ich súboja vyšiel úspešnejšie futbalista Interu Miláno a premiérovo sa dostal do top10 ankety. Najúspešnejšiu slovenskú paralympioničku zdolal o desať bodov. Okrem Škriniara je nováčik medzi desiatkou laureátov tenista Filip Polášek. Stálicou ankety je Peter Sagan, ktorý sa v top10 objavil prvýkrát v roku 2011 a odvtedy nechýbal ani raz a s výnimkou 2014 bol vždy na pódiu.
Sedemkrát sa medzi desiatku najúspešnejších športovcov a športovkýň na Slovensku dostala Anastasia Kuzminová, šesťkrát Zdeno Chára. Petra Vlhová je v top10 po štvrtý raz, Matej Beňuš tretíkrát. Po dvoch druhých a piatich tretích miestach vystúpila na vrchol vodnoslalomárska hliadka 3xC1. Hokejbalisti sa do elitnej trojky kolektívov dostali premiérovo.
Štvorkajaky na 500 i 1000 m v rôznom zložení sú už stálice ankety, veď jej laureátmi boli doteraz desaťkrát. Divácku cenu v kategórii olympijský šport získala Vlhová, v neolympijských športoch bojovník MMA Attila Végh.
Výsledky ankety KŠR Športovec roka 2019:
1. PETRA VLHOVÁ, zjazdové lyžovanie
2. ANASTASIA KUZMINOVÁ, biatlon
3. PETER SAGAN, cyklistika
4. JÁN VOLKO, atletika
5. ZDENO CHÁRA, ľadový hokej
6. FILIP POLÁŠEK, tenis
7. PAULÍNA FIALKOVÁ, biatlon
8. DANKA BARTEKOVÁ, streľba
10. MILAN ŠKRINIAR, futbal
1. HLIADKA VODNÝCH SLALOMÁROV 3xC1 (Michal Martikán, Alexander Slafkovský, Matej Beňuš)
2. HOKEJBALISTI SLOVENSKA
3. ŠTVORKAJAK NA 500 METROV (Samuel Baláž, Erik Vlček, Csaba Zalka, Adam Botek)
4. FUTBALISTI SLOVANA BRATISLAVA
5. VOLEJBALISTKY SR
6. BIATLONOVÁ ŠTAFETA ŽIEN SR NA 4x6 KM (Ivona Fialková, Terézia Poliaková, Anastasia Kuzminová, Paulína Fialková)
7. DRUŽSTVO STRELKÝŇ NA SKEET (Danka Barteková, Lucia Kopčanová, Veronika Sýkorová)
8. ŠTVORKAJAK NA 1000 METROV (Denis Myšák, Ákos Gacsal, Juraj Tarr, Gábor Jakubík)
9. DRUŽSTVO PARASTRELCOV V TÍMOVOM MIXE VO VZDUCHOVEJ PUŠKE 60 V STOJI R10 (Veronika Vadovičová, Radoslav Malenovský)
10. PARAHOKEJISTI SR
11. HOKEJISTI HC 05 BANSKÁ BYSTRICA
11. KOLKÁRI ŽELEZIARNÍ PODBREZOVÁ, aktuality.sk

References: súd 

Súd 
 súd 
 súd 

Súd 
 súd 
 súd 
 súd 
 súd